Svo virðist sem knattspyrnumaðurinn Lionel Messi hafi samþykkt að ganga til liðs við franska stórliðið Paris Saint-Germain. Leikmaðurinn og félagið eru sögð hafa komist að samkomulagi um að hann skrifi undir tveggja ára samning hjá liðinu.
Mikið hefur verið rætt um næsta mögulega áfangastað Messi eftir að tilkynnt var um helgina að hann yrði ekki áfram hjá Barcelona. Ástæðurnar voru fjárhagslegar hindranir en skuldir Barcelona komu í veg fyrir að liðið gæti skrifað undir nýjan samning við Messi án þess að brjóta reglur spænsku deildarinnar um fjárhagslega háttvísi. PSG var strax nefnt sem líklegt félag fyrir leikmanninn, sem sagði á blaðamannafundi um helgina að PSG væri vissulega möguleiki. Erlendir miðlar greina svo frá því í dag að Messi hafi samþykkt að skrifa undir tveggja ára samning við félagið sem gerir ráð fyrir 25 milljónum punda í laun á ári eftir skatta, sem eru um 4,3 milljarðar íslenskra króna. Ekkert hefur þó enn verið formlega staðfest af félaginu né leikmanninum.
Einn leikur fór fram í úrvalsdeild karla í knattspyrnu í gærkvöld þegar Breiðablik heimsótti Stjörnuna í Garðabæ. Stjörnumenn sátu fyrir leikinn í níunda sæti deildarinnar með sextán stig en Blikar í því fjórða með 26. Viktor Karl Einarsson kom Blikum yfir um miðjan fyrri hálfleik, Höskuldur Gunnlaugsson bætti svo við marki beint úr aukaspyrnu og staðan 2-0 í hálfleik. Höskuldur skoraði líka þriðja mark Blika á 54. mínútu en Oliver Haurits minnkaði muninn fyrir Stjörnuna áður en leiknum lauk og lokatölur 3-1. Breiðablik lyftist með sigrinum upp í þriðja sæti deildarinnar, fjórum stigum á eftir toppliði Vals en Blikar eiga þó leik til góða.
Einnig var spilað í úrvalsdeild kvenna í knattspyrnu í gærkvöld og þar mættust Selfoss og Þróttur. Liðin voru bæði með 18 stig fyrir leikinn, Þróttur í 4. sæti og Selfoss því 5. en Þróttur á leik til góða. Brenna Lovera skoraði fyrsta mark leiksins fyrir Selfyssinga en rétt fyrir hálfleik jafnaði Katherine Amanda Cousins fyrir Þrótt og staðan 1-1 í hálfleik. Brenna skoraði svo annað mark fyrir Selfoss þegar nokkrar mínútur voru liðnar af seinni hálfleik en Dani Rhodes náði að jafna á 84. mínútu og 2-2 jafntefli niðurstaðan. Bæði liðin þurftu því að sætta sig við eitt stig og eru áfram í 4. og 5. sæti deildarinnar.